《立春后二日晓行山塘驿见白虹》
明代·王缜

天道信高远，垂象亦显然。如何正春初，白虹乃亘天。

我行山塘晓，见之不敢言。知天爱吾君，修德以祈年。

阴气日云盛，履霜终冰坚。况今民已穷，南北多颠连。

婺妇不恤纬，杞人空忧煎。气运有循环，匡济当图先。

作诗告有位，无得泄泄焉。

作者简介：广东东莞人，字文哲。弘治六年进士。授兵科给事中，强直敢言。正德初为云南左参政，忤刘瑾，借故罚米五百石，售家产以偿。累迁右副都御史，巡抚苏松诸府，督兵歼刘七于狼山。世宗即位，升南京户部尚书。卒官。